CELEX: 62009TN0174
Language: el
Date: 2009-04-27 00:00:00
Title: Υπόθεση T-174/09: Προσφυγή της 27ης Απριλίου 2009 — Complejo Agrícola κατά Επιτροπής

4.7.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 153/48
            
         Προσφυγή της 27ης Απριλίου 2009 — Complejo Agrícola κατά Επιτροπής
   (Υπόθεση T-174/09)
   2009/C 153/91
   Γλώσσα διαδικασίας: η ισπανική
   
      Διάδικοι
   
   
      Προσφεύγουσα: Complejo Agrícola (Μαδρίτη, Ισπανία) (εκπρόσωποι: M. A. Menéndez Menéndez και G. Yanguas Montero, δικηγόροι)
   
      Καθής: Επιτροπή των Ευρωπαϊκών Κοινοτήτων
   
      Αιτήματα της προσφεύγουσας
   
   Η προσφεύγουσα ζητεί από το Πρωτοδικείο:
   
               —
            
            
               να κρίνει παραδεκτή την προσφυγή,
            
         
               —
            
            
               να ακυρώσει εν μέρει το άρθρο 1, σε συνδυασμό με το παράρτημα 1, της αποφάσεως 2009/95/ΕΚ της Επιτροπής της 12ης Δεκεμβρίου 2008 (1), όσον αφορά τον χαρακτηρισμό ως τόπου κοινοτικής σημασίας του «Acebuchales de la Campiña Sur de Cádiz» (κωδικός ES 6120015) (στο εξής: ΤΚΣ Acebuchales) και να αποκαταστήσει την πλήρη άσκηση του δικαιώματος κυριότητας της COMPLEJO AGRÍCOLA επί του τμήματος της γεωργικής της εκμεταλλεύσεως που δεν συγκεντρώνει τα περιβαλλοντικά κριτήρια για να χαρακτηριστεί ως τόπος κοινοτικής σημασίας (στο εξής: ΤΚΣ)·
            
         
               —
            
            
               να καταδικάσει την Επιτροπή στα δικαστικά έξοδα.
            
         
      Ισχυρισμοί και κύρια επιχειρήματα
   
   Με την προσβαλλόμενη με την παρούσα διαδικασία απόφαση εγκρίνεται ο δεύτερος ενημερωμένος κατάλογος ΤΚΣ για τη μεσογειακή βιογεωγραφική περιοχή, σύμφωνα με τις διατάξεις του άρθρου 4, παράγραφος 2, της οδηγίας 92/43/ΕΟΚ του Συμβουλίου, της 21ης Μαΐου 1992, για τη διατήρηση των φυσικών οικοτόπων καθώς και της άγριας πανίδας και χλωρίδας (2). Μεταξύ των επιλεγμένων ΤΚΣ που διατηρούνται με την προσβαλλομένη απόφαση είναι και ο ΤΚΣ του Acebuchales, μια έκταση 26 475,31 εκταρίων, με συντεταγμένες γεωγραφικό μήκος 5° 57′ 4″ W και γεωγραφικό πλάτος 36° 24′ 2″.
   Δυνάμει της προσβαλλόμενης αποφάσεως, στον ΤΚΣ Acebuchales περιλαμβάνεται και μια έκταση 1 759 εκταρίων, η οποία ανήκει στη γεωργική εκμετάλλευση κυριότητας της προσφεύγουσας (στο εξής: γεωργική εκμετάλλευση). Από την κήρυξη του Acebuchales ως ΤΚΣ, εφαρμόζεται αυτομάτως στην έκταση αυτή το νομικό καθεστώς προστασίας που προβλέπει το άρθρο 6, παράγραφοι 2, 3 και 4 της οδηγίας 92/43. Το νομικό αυτό καθεστώς περιορίζει τις δυνατότητες χρήσεως και απολαύσεως από την προσφεύγουσα του τμήματος της εκμεταλλεύσεως που περιλαμβάνεται στον ΤΚΣ Acebuchales.
   Προς στήριξη των ισχυρισμών της, η προσφεύγουσα προβάλλει τα εξής:
   
               —
            
            
               Κατά τον καθορισμό της περιμέτρου του ΤΚΣ Acebuchales που αφορά τη γεωργική εκμετάλλευση, η Επιτροπή υπέπεσε σε κατάχρηση, καθώς εφάρμοσε εσφαλμένως τα κριτήρια που προβλέπουν τα παραρτήματα I, II και III της οδηγίας 92/43.
               Όπως αποδεικνύει η περιβαλλοντολογική έκθεση που συνέταξε η συμβουλευτική σε θέματα περιβάλλοντος εταιρία Istmo ' 94, από τα 1 759 εκτάρια της γεωργικής εκμεταλλεύσεως που θίγεται από τον ΤΚΣ Acebuchales, τα 877 δεν πληρούν τις περιβαλλοντολογικές προϋποθέσεις που απαιτεί η οδηγία 92/43 για να συμπεριληφθούν σε περιοχή ΤΚΣ. Λόγω της εσφαλμένης εφαρμογής των κριτηρίων του παραρτήματος ΙΙΙ της οδηγίας 92/43 εκ μέρους της Επιτροπής, θεωρείται περιοχή ΤΚΣ ένα μεγάλο τμήμα των εκτάσεων κυριότητας της προσφεύγουσας που δεν έχουν περιβαλλοντική αξία, γεγονός που συνιστά παραβίαση των αρχών της αναλογικότητας και της νομιμότητας του κοινοτικού δικαίου.
            
         
               —
            
            
               Προκλήθηκε αδικαιολόγητος και υπέρμετρα επαχθής περιορισμός των δυνατοτήτων χρήσεως και απολαύσεως που είναι σύμφυτες με το δικαίωμα της κυριότητας της προσφεύγουσας στα τμήματα της γεωργικής εκμεταλλεύσεως που περιλαμβάνονται στον ΤΚΣ Acebuchales χωρίς να διαθέτουν οικολογική αξία.
            
         
               —
            
            
               Η προσφεύγουσα δεν είχε την ευκαιρία να μετάσχει στη διαδικασία χαρακτηρισμού του ΤΚΣ Acebuchales, ούτε καν να ενημερωθεί για την ύπαρξή του πριν τη δημοσίευση της προσβαλλομένης αποφάσεως, γεγονός που συνιστά παραβίαση των αρχών της ακροάσεως του ενδιαφερομένου και της ασφάλειας δικαίου.
            
         
      (1)  Απόφαση της Επιτροπής, της 12ης Δεκεμβρίου 2008, σχετικά με την έγκριση δεύτερου ενημερωμένου καταλόγου των τόπων κοινοτικής σημασίας για τη μεσογειακή βιογεωγραφική περιοχή, κατ’ εφαρμογή της οδηγίας 92/43/ΕΟΚ του Συμβουλίου [κοινοποιηθείσα υπό τον αριθμό Ε(2008) 8049], (ΕΕ L 43, σ. 393).
   
      (2)  ΕΕ L 59, σ. 63.